Pa in hof ná hy dogter glo verkragArgieffoto. ŉ 42-jarige man sal na verwagting op 15 Oktober weer in die Albertinia-landdroshof in die Wes-Kaap verskyn op aanklag van die verkragting van sy dogter. Kapt. Malcolm Pojie, woordvoerder van die polisie, sê die man is op 2 September vanjaar in hegtenis geneem nadat dit aan die lig gekom het dat hy glo sy dogter tussen 2015 en 2016 herhaaldelik verkrag het. “Die dogter was drie jaar oud tydens die beweerde verkragtings. Sy is sedert 2016 in haar ouma se sorg.” Die pa se vriendin, wat saam met hom gewoon het, het in 2016 vir kindermishandeling en -verwaarlosing in die streekshof in Riversdal in die Wes-Kaap verskyn. Sy sal na verwagting weer op 9 Oktober vanjaar in die hof verskyn. Die ondersoek rakende die verkragting waarvoor die pa teregstaan, is al ŉ jaar lank aan die gang. “Deur middel van sielkundige intervensie het die dogter die gebeure verwoord en kon haar weergawe ná al die jare neergepen word.” Die pa het op 17 September in die hof verskyn waar sy aansoek om borgtog van die hand gewys is. Hy sal tot sy volgende hofverskyning in aanhouding bly.